## Rješenje Ustavnog suda Republike Hrvatske broj: U-IIIA-781/2003 od 14. svibnja 2004.

### NN 77/2004 (9.6.2004.), Rješenje Ustavnog suda Republike Hrvatske broj: U-IIIA-781/2003 od 14. svibnja 2004.

# USTAVNI SUD REPUBLIKE HRVATSKE

1569

Ustavni sud Republike Hrvatske,
u Vijeću za rješavanje postupovnih pretpostavki za odlučivanje o ustavnim
tužbama, u sastavu sudac Milan Vuković, predsjednik Vijeća, te suci Ivan Matija
i Nevenka Šernhorst, članovi Vijeća, rješavajući o ustavnoj tužbi SPI d.o.o. iz
Z., zastupanog po direktoru I. Č., kojeg zastupa punomoćnica A. I., odvjetnica
u Z., na sjednici održanoj  14. svibnja
2004. godine, jednoglasno je donio

## RJEŠENJE

I. Ustavna tužba se odbacuje.

II. Ovo rješenje objavit će se u
»Narodnim novinama«.

```
Obrazloženje
```

1. Podnositelj je podnio ustavnu
tužbu na temelju odredbe članka 63. Ustavnog zakona o Ustavnom sudu Republike
Hrvat­ske (»Narodne novine«, broj 49/02. – pročišćeni tekst, u daljnjem tekstu:
Ustavni zakon) smatrajući da mu je neprovođenjem ovršnog postupka u razumnom
roku povrijeđeno ustavno pravo zajamčeno člankom 29. stavkom 1. Ustava
Republike Hrvatske.

2.
U ustavnoj tužbi podnositelj ističe da pred Trgovačkim sudom u Zagrebu teče
postupak ovrhe pokrenut po prijedlogu podnositelja, a protiv ovršenika tvrtke
I.K.E.L. - P. d.o.o. iz Z., no ovrha još nije provedena. Navodi da je Trgovački
sud u Zagrebu održao uredovanje popisom pokretnina ovršenika te da je određena
prva javna dražba za dan 17. rujna 2002. godine, no da još nije provedena
prodaja popisanih pokretnina.

*Ne postoje pretpostavke za postupanje Ustavnog suda u smislu odredbe
članka 63. Ustavnog zakona.*

3.
Iz navoda ustavne tužbe razvidno je da je Trgovački sud donio rješenje o ovrsi,
te proveo navedene ovršne radnje. Ustavnu tužbu podnositelj je podnio zbog
neprovođenja ovrhe određene rješenjem o ovrsi, odnosno zbog toga što Trgovački
sud u Zagrebu nije proveo prodaju popisanih pokretnina ovršenika.

Prema
odredbi članka 63. stavka 1. Ustavnog zakona, Ustav­ni sud će pokrenuti
postupak po ustavnoj tužbi i prije nego što je iscrpljen pravni put, u slučaju
kad o pravima i obvezama stranke ili o sumnji ili optužbi zbog kažnjivog djela
nije u razumnom roku odlučio sud ili u slučaju kad se osporenim pojedinačnim
aktom grubo vrijeđaju ustavna prava, a potpuno je razvidno da bi nepokretanjem
ustavnosudskog postupka za podnositelja ustavne tužbe mogle nastati teške i
nepopravljive posljedice.

Prema
članku 63. stavku 2. Ustavnog zakona, u odluci kojom usvaja ustavnu tužbu zbog
nedonošenja akta u razumnom roku iz stavka 1. tog članka, Ustavni sud će
nadležnom sudu odrediti rok za donošenje akta kojim će taj sud meritorno
odlučiti o pravima i obvezama podnositelja.

Iz
navedenog slijedi da će Ustavni sud pokrenuti postupak po ustavnoj tužbi
podnijetoj na temelju odredbi članka 63. Ustavnog zakona – zbog dugotrajnosti
postupka, samo u slučaju kada sud nije u razumnom roku meritorno odlučio o
pravima i obvezama podnositelja, dakle kada nije u razumnom roku donio akt kojim
se meritorno odlučuje o pravima i obvezama stranke.

Imajući
u vidu navedene odredbe Ustavnog zakona, te činjenicu da ustavna tužba nije
podnijeta zbog nedonošenja akta u razumnom roku, već zbog neprovođenja ovrhe
ocjena je Ustavnog suda da u povodu predmetne ustavne tužbe, ne postoje
pretpostavke za postupanje Ustavnog suda u smislu odredbe članka 63. Ustavnog
zakona.

4. Slijedom iznijetoga, na
temelju odredbe članka 32. u vezi s odredbom članka 63. Ustavnog zakona,
riješeno je kao pod točkom I. izreke.

5. Odluka o objavi pod točkom
II. izreke temelji se na članku 29. Ustavnog zakona.

Broj: U-IIIA-781/2003

Zagreb, 14. svibnja 2004.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 77/2004-1569